《山中答刘书记寓怀》
唐代·李山甫

贵门多冠冕，日与荣辱并。山中有独夫，笑傲出衰盛。

正直任天真，鬼神亦相敬。之子贲丘园，户牖松萝映。

骨将槁木齐，心同止水净。笔头指金波，座上横玉柄。

芙蓉出秋渚，绣段流清咏。高古不称时，沈默岂相竞。

穷搜万籁息，危坐千峰静。林僧继嘉唱，风前亦为幸。

作者简介：李山甫，唐朝。咸通中累举不第，依魏博幕府为从事。尝逮事乐彦祯、罗弘信父子，文笔雄健，名著一方。诗一卷。